Mikro- ja pienyrittäjät ja sellaisiksi tahtovat tai aikovat ovat jo kauan valittaneet yrittäjyyden mukanaan tuomaa byrokratiaa. Ovat muun muassa vaatineet arvonlisäveron poistamista tai ainakin sen alarajan nostamista, jotta aloittavat mikroyrittäjät välttyisivät alv-verobyrokratialta ja veron maksulta. Samoin on vaadittu pakollisen yrittäjäeläkkeen maksun poistamista. Aina vaalien alla kaikkien puolueiden kansanedustajaehdokkaat ovat yhtyneet tähän seireenilauluun yrittäjän aseman helpottamisesta.

Jos näin meneteltäisiin ja nyt olevia määritelmiä helpotettaisiin, niin yrittäjästatus hämärtyisi, kun sitä on nyt vuosikymmenien aikana yritetty täsmentää. Nythän alin mahdollinen YEL-työtulo on 7502, 14 €/vuosi ja se antaa 40 vuoden työuralta työeläkkeeksi noin 4500 €/vuosi, eli vajaa 400 €/kk. Ansiosidonnaisen työttömyysturvan saaminen taas edellyttäisi työtuloa 12.325,55 €/vuosi ja se antaisi noin 38 €/pv työttömyyspäivärahan. Arvonlisäverovelvolliseksi on rekisteröidyttävä, jos oletetaan kalenterivuoden aikana saatavan liikevaihtoa 8500 €/v (sis. alv).

Jotkut poliitikot ovat ehdottaneet 38 000 euron liikevaihtoa / vuosi alv:n alarajaksi. Minun laskelmieni ja kokemusteni mukaan sekin on niin pieni, että jos ei enempää tavoittele, niin suosittelen, että ei ryhdy yrittäjäksi. Heti sillä hetkellä, kun on täyttänyt tarvittavat kupongit ja luovuttanut ne viranomaisille, niin valmiina, että yrittäjästatus on varmistunut, niin sillä hetkellä on ulkona kaikista yhteiskunnan suojeluksesta.

Työttömyysturva on menetetty heti useiksi kuukausiksi tai jopa pariksi vuodeksi, vaikka heti seuraavana päivänä ilmoittaisi lopettavansa yrityksen ja hakeutuisi työvoimatoimiston kirjoihin. Yrityksen perustaminen on monin kerroin helpompaa kun sen lopettaminen. Yrittäjä velvoitetaan ottamaan YEL-vakuutukset, jotka on itse maksettava. Myös kaikki muut "vapaaehtoiset" vakuutukset ovat käytännössä pakollisia ja ne on otettava ja maksettava. Ennakkoveroliput saa verotoimistosta ja ne on maksettava. Kaikkiin ostoihin, ostopalveluihin ja hankintoihin sisältyy arvonliosävero ja se on maksettava, mutta se ei ole alv-verotuksessa vähennyskelpoinen, jos itse ei ole alv-velvollinen.

Eli kaikenkaikkiaan tuosta 38 000 €/v liikevaihdosta on jo noihin mainitsemiini maksuihin kulunut helposti 40 – 70 % jo ennen kuin tuota 38 000 euroa on saatu kassaan. Usein alkavat tai aloittamista suunnittelevat tai heidän aatetoverinsa ajattelevat, että jos ovat alv:sta vapaat, niin välttyvät sen tuomalta byrokratialta. Tässä on sudenkuoppa.

Suuri sudenkuoppa on siinä, kun tuudittautuu siihen uskoon, että kirjanpito on helpompaa ja inhottavalta laskentatoimelta vältytään. Se on pahin virhe, minkä yrittäjä voi tehdä. Kun edellä luettelin nuo menoerät, niin nyt kannattaisi yrittää laskea, mikä olisi yrittäjän oma vuosiansio, eli nettopalkka käteen esimerkiksi tuosta 38 000 €/v liikevaidosta. Jos ei kiinnosta laskeminen tai jos ei osaa, niin varma konkurssi on tiedossa.

Yrittäjästatus oikeuttaa muun muassa liittymään yrittäjäin työttömyyskassaan ja sitä kautta ansiosidonnaisen työttömyysturvan saamista. Tosin paljon monimutkaisemman menettely kautta, kuin palkansaajakassoista saa. Palkansaajakassat ja yrittäjien työttömyyskassat (AYT ja SYT) muistavat mainita pitkän siirtymäkauden eduista kun siirtyy palkansaajakassasta yrittäjäin kassaan. Tämä ei kuitenkaan ole koko totuus.

Palkansaajakassan maksamasta ansiosidonnaisesta työttömyysturvasta pääsee nauttimaan muutaman päivän karenssiajan jälkeen, kun todistus työsuhteen päättymisestä on toimitettu viranomaisille ja hakija rekisteröity työttömäksi työnhakijaksi ja työttömyysturvalautakunnassa käsitelty ja lautakunta antaa lausuntonsa palkansaajakassalle, että esteitä ansiosidonnaisen työttömyysturvan maksamiselle ei ole. Kassan jonotusaika voi ensimmäisellä käsittelyllä olla muutamia viikkoja, mutta sen jälkeen rahat tulevat taannehtivasti.

Yrittäjästatuksen omaavalle työttömyysturva; niin Kelan maksama tarveharkintainen työmarkkinatuki kuin yrittäjäkassan mahdollisesti maksama ansiosidonnainen ovatkin monien mutkien takana. Ei riitä, että ilmoittautuu työvoimaviranomaisille ja rekisteröityy työttömäksi työnhakijaksi. Ei alkuunkaan. Koko yritystoiminta pitää lopettaa ja kirjanpito saattaa päätökseen ja laatia tuloslaskelmat, taseet ja tilinpäätös. Ne pitää toimittaa veroviranomaisille ja odottaa sieltä lausunto yrityksen lopputilasta.

Jos yrityksen tila on ollut lopettamishetkellä hyvä, eli rahaa on joko myyntisaamisina, kassassa tai pankkitilillä, niin sen katsotaan olevan ansiotuloa ja riittävän pitkälle tulevaisuuteen. Yleensä niin pitkälle, kuin yrittäjä on oman määrittelynsä mukaan ilmoittanut yrittäjätulokseen YEL-vakuutukseen ja palkansaajakassaan. Oletetaanpa, että tuota rahaa olisi 38 000 euroa, niin se estää ansiosidonnaisen saamisen seuraavan 1 – 2 vuoden ajaksi. Siirtymäajasta kassasta toiseen ei silloin ole apua. Kaikki tämä käsittely on eri viranomaisten käsissä, siis monien luukkujen takana. Vasta viimeiseksi työttömyyskassalla.

Jospa rahaa ei olekaan kassassa, mutta on tavaravarastoa. Se katsotaan rahan arvoiseksi ja oletetaan, että sen inventaarioarvo on suoraan ansiotulon veroista rahaa edellisen laskelman mukaan. Jos tavaravaraston myyminen kestää kaksi vuotta, niin sen jälkeen voi uudelleen hakea työttömyysturvaa, kunhan on ensin laatinut em. tilinpäätös- ja veroselvittelyt.

Muistan erään tositapauksen kaukaiselta ajalta. Yrittäjä oli hakenut starttirahaa ja aloittanut yritystoiminnan. Lisäksi hän oli hakenut toiminnan jo alettua kehittämisavustusta ja avustusta henkilöstön koulutukseen. Yritys alkoi valmistaa kalliita veneitä. Starttirahaa tai avustuksia ei saatu. (Samaan aikaan työvoimaviranomaiset kouluttivat lähistöllä saman alan työttömiä, jotka sitten jäivät työttömiksi). Yrittäjän rahat loppuivat hieman ennen parin kalliin veneen valmistumista. Viranomaiset arvioivat tavaravaraston arvoksi silloin kahden lähes valmiin veneen arvon, lähes miljoona markkaa.

Tuossa tapauksessa yrittäjä olisi lopettamisen jälkeen joutunut odottamaan ansiosidonnaisen työttömyysturvan saamisen päätöksiä useita vuosia. Silloin ei vielä ollut yrittäjäkassoja. Yrittäjä joutui konkurssiin ja menetti kaiken.